《归耕堂》
宋代·韩元吉

退之手板愧丞相，渊明束带羞督邮。
纷纷雀鼠待一饱，岂若值杖耘西畴。
刘郎大耳最叵信，刚道田无不可求。
摩挲髀肉事鞍马，坚卧百尺营高楼。
安知南阳扶耒手，谈笑为君分九州。
我来龟溪二三载，此策未办诚淹留。
喜君负郭有余地，百金卖剑归换牛。
树头布谷晓相应，筑室坐占林塘幽。
诗成使我佳兴动，叩角便作商声讴。
他年釜甑得长满，区区肯顾监河侯。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。